અમદાવાદઃ કહેવાય છે કે લક્ષ્ય જ્યારે મનુષ્યનું ચોક્સ અને સ્વપ્ન પૂરા કરવા માટે જેણે ગાંઠ વાળી જ લીધી હોય તેને સફળ થવા માટે સ્વયં ઈશ્વર મદદ કરે છે. ધીરજ અને ખંત વડે અવરોધો અને ઉંમરનો બાધ દૂર કરીને કેવી રીતે સિદ્ધિ પ્રાપ્ત કરી શકાય છે તેનું ઉત્તમ ઉદાહરણ અમદાવાદ શહેરના 15 વર્ષની વયના રૌનક કટારીયાએ પૂરૂ પાડ્યું છે. અમદાવાદ ઈન્ટરનેશનલ સ્કૂલના આ વિદ્યાર્થીએ આધુનિક અને કુદરતી તત્વોનો અદભૂત સમન્વય કરતા 144 ચોરસ ફૂટના લેગો સિટીનું સર્જન કર્યું છે. આમાં આકાશને આંબવા પ્રયાસ કરતાં ઉંચાં મકાનો, નાસા સેન્ટર, એરપોર્ટ, હેલીપેડ, કાર વર્કશોપ્સ અને એટીએમ ગ્રેબ સ્ટેશન, બોટાનિકલ ગાર્ડન, સમુદ્ર, પર્વતોનો નજારો વગેરે અદભૂત છે.